
Johdanto


Miksi kirjoitan tämän kirjan? Olen huolestuneena seurannut ympärilläni olevan maailman muuttumisen yhä nopeatempoisemmaksi. Analyyttinen ajattelu puuttuu, tunteet määräävät päätöksenteossa, ja tiedon taso laskee.


Menet minne tahansa, näet ympärilläsi lapsia, nuoria, aikuisia jopa iäkkäämpiä ihmisiä, jotka eivät puhu, vaan tuijottavat kädessään olevaa esinettä. Tämä ihminen kävelee pää kumartuneena, muista välittämättä, omissa oloissaan. Olet törmännyt puhelinorjaan, jonka isäntänä on matemaattinen algoritmi, ei ihminen. Isäntänä toimiva algoritmi määrää orjan elämässä lähes kaikesta. Uuden ihmistyypin, puhelimeen kiintynyt (Attachiatus ad telephonum), elämä pyörii älypuhelimen ympärillä. Hän tuntee poisjäämisen pelkoa (FOMO), jos hänet kytketään irti älypuhelimesta.


Kirjoitan tämän kirjan siksi, että ihmiset heräisivät ja tunnistaisivat riippuvuutensa tuosta jokaisen mukanaan kuljettamastaan kuolleesta esineestä. Pitkän kampanjan jälkeen ihmiset on saatu vähentämään tai lopettamaan tupakan polton, koska se aiheuttaa riippuvuutta ja terveysongelmia. Tupakan tilalle näyttää tulleen uusi riippuvuutta aiheuttava ”esine”, johon liittyy pakonomaista käyttäytymistä. Olen huolissani siitä, että 2020-luvulla ahdistus ja masennus ovat levinneet lähes kulovalkean tavoin. Ruutuajasta kiistellään, mutta mielestäni on oleellista, millä verkkoalustalla vietetään aikaa. Yhteiskunnan on herättävä, jos 2060-luvulla älypuhelimen pakonomaisen käytön seurauksena aivojen rappeutuminen uhkaa Z-sukupolven vanhuutta. Digiuskovaiset hallitsevat, eikä riittävästi ole kerrottu aivojen pelko- ja mielihyväsysteemien toiminnasta. Kirjoitan tämän kirjan, jotta näiden sisäisten ohjaajien toiminta pääpiirteissään tulisi tutuksi.


Joka kerta, kun kuulen poliitikon lausuvan, että ”kenestä tahansa voi tulla mitä tahansa”, jään miettimään, mistä kumpuaa tämä idealismi. Eivätkö älykkyystutkimuksen viimeaikaisimmat tulokset ole tiedossa vai onko asia poliittisesti niin arka, että ihmisten välisistä älykkyyseroista ei voi puhua ääneen? Mahdollisuuksien tasa-arvossa jokainen lapsi voi kehittää omaa lahjakkuuspotentiaaliaan niin pitkälle kuin kyvyt riittävät. Kun tarkkailen ympäristöä, tulee vaikutelma, että mahdollisuuksien tasa-arvosta on tullut lopputulosten tasa-arvo. Tämäkö on koulutuksen päämäärä vai uskottiinko ”väärien hevosten” voittoon? Ihmisinä olemme tasa-arvoisia, vaikka kykymme ja työmme ja/tai opiskelumme tulokset eivät ole samanarvoisia. Tämän hyväksyminen on osoittautunut vaikeaksi.


Leivän syöminen ei tee ihmisestä leipomisen asiantuntijaa, mutta pitkän opettajakokemukseni perusteella väitän, että kaikilla on mielipide koulusta ja siitä, millaista opetuksen tulisi olla. Kun elämäntyöni on ollut lukion matematiikan ja eksaktien luonnontieteiden opetus, seuraan huolestuneena koulukeskustelua. Aloitin vuonna 1968 ja lopetin säännöllisen opetustyön vuonna 2007. Viimeinen sijaisuus lukiossa oli vuonna 2012. Ei niin tyhmää opettajaa ole, ettei hän ymmärtäisi, mikä on mahdollista ja mikä ei. Uutta opetussuunnitelmaa laadittaessa opettajia kyllä kuullaan, mutta kuunnellaanko, se on asia erikseen. Väitän, että nykyään oppilaan kokeman stressin pääsyy ei ole opetussuunnitelmassa vaan opiskeluun liittymättömissä oheistoiminnoissa, erityisesti somessa ja pelaamisessa. Jokaisella meistä on vuorokaudessa 24 tuntia. Riippuu itsestä, mihin ajan käyttää.


Kouluhallituksen pääjohtajan Erkki Ahon (1973–1991) väitetään sanoneen, että ”vain puolitoista prosenttia tarvitsee matematiikkaa”. Kun myöhemmin poliittisista syistä tasokurssit poistettiin, ja Yhdysvalloista levisi rousseaulainen kasvatusidealismi, nyt viimeistään on aika poistaa PISA-laput silmiltä. Oppimistulosten laskun syistä on tutkimustietoa, mutta se on vallitsevan käsityksen vastaista. 1960-luvun käsitykset näyttäisivät olevan edelleen voimassa.


Pienellä kansakunnalla ei ole varaa hukata yhtään lahjakkuutta. Suomen kilpailuetu on osaavissa ihmisissä, kuten Silo AI:n omistajat kertovat. Startup-yritys on täynnä älykkäitä tutkijoita ja insinöörejä. Yhtiöllä on kriittinen määrä tekoälyosaamista koottu yhteen yhtiöön. Tämä kriittinen ”massa” vie kehitystä eteenpäin.


Edelleen tosiasioista piittaamatta pyritään supistamaan oppimiseroja, mikä mielestäni toteutetaan tasapäistämällä. Lapsen oikeuksien sopimuksen 29. artiklan osassa B ilmaistaan, että lapsen koulutuksen tulee pyrkiä lapsen persoonallisuuden, lahjojen sekä henkisten ja ruumiillisten valmiuksien mahdollisimman täyteen kehittämiseen (korostus kirjoittajan). Tämä koskee kaikkia, ei vain heikompia. Lahjakkailla myös on oikeus saada riittävästi tasokasta ja vaativaa opetusta.


Olemme uuden aikakauden edessä. Tekoäly tulee mullistamaan elämäämme, mutta emme tiedä miten. Edelleen meillä on kivikauden aivot, joita ohjaavat pelko, mielihyvä ja uteliaisuus kuten tuhansia vuosia ennen meitä. Selityksiä hakiessani sovellan Occamin partaveistä, joka tunnetaan säästäväisyysperiaatteena (Vilhelm Occamilainen n. 1285–1349). Selittävien tekijöiden määrä tulee karsia minimiin eli teorioiden tulee olla mahdollisimman yksinkertaisia. Tästä syystä älypuhelimen synnyttämien ongelmien selitystä tarkastelen kahdesta näkökulmasta: Sulerin verkkopsykologian ja LeDouxin sekä Kahnemanin neurobiologian. Lukija voi valita, kumpi näistä soveltuu parhaiten selittämään älypuhelinkäyttäytymistä. Kirjassa esittämäni tulkinnat voidaan tyrmätä, mutta yli 80-vuotiaalle kirjoittajalle sillä ei ole merkitystä. En ole somessa. Soittaa voi.


Olen jakanut kirjan viiteen osaan, jotka voi lukea mielivaltaisessa järjestyksessä. Ensimmäinen osa kuvaa somen synnyttämiä ongelmia. Toinen osa rakentaa viitekehyksen, jonka tarkoituksena on selittää ihmisen käyttäytymistä somemaailmassa. Kolmas osa keskittyy älykkyyden myytteihin, ja neljännessä osassa arvioidaan suomalaista koulutusta. Viidennessä osassa tarkastelen tekoälyä ja laiteorjuutta ja pyrin löytämään selittäviä tekijöitä verkkomaailmassa ja reaalimaailmassa havaitulle käyttäytymiselle.


Liitteissä ovat Sulerin kahdeksan kysymystä, joiden perusteella voi arvioida, millainen on oma verkkopersoona. Toisena liitteenä on joukko määritelmiä, jotka koskevat älykkyyden laaja-alaisia ja suppeita kykyjä.


Alkuperäinen ajatus oli, että referoin muutaman kirjan tekstejä, ja oman tekstini ero olisi selvä. Huoleni koski sitä, että aikaisemmin neljä tutkijaa syytti Maria Petterssonia plagioinnista. Siksi pyrin erottamaan omat kommenttini referaattien yhteydessä muusta tekstistä. Kirjan loppuosassa tätä ongelmaa ei ole. Viittaukset ovat lyhyempiä, ja ne voidaan merkitä kuten tieteessä on tapana.

Viettelys


Siinä meni nuoret sekä vanhat samanlailla


Sellaista ei vauhtia oo nähty näillä mailla

2020-luvun ahdistunut ja masentunut sukupolvi Z


Instagram avattiin 2010. Vuonna 2010 Iphone 4 oli ensimmäinen älypuhelin, jossa oli etukamera. Facebook osti Instagramin vuonna 2012, jolloin käyttäjämäärät räjähtivät. Etukamera on selfien ottamista varten, ja kuvaa voi muokata ja julkaista. Kuvan näkevät ystävät, viholliset ja tuntemattomat, ja sitä voi kommentoida. On mahdollista selata tuntikausia kuvia muista tytöistä ja upeista varakkaista naisjulkkiksista, joiden vartalot ja elämä ovat ylivertaisia. Aika oli pois unelta, liikunnalta, ystäviltä ja perheeltä. Someajan ihminen on jatkuvasti yhteydessä ennennäkemättömän turhan tiedon paljouteen. Jos tämä ei vaikuta nuoreen, niin mikä sitten vaikuttaa?


Kaikki tapahtui äkkiä


Äkkiä vuoden 2012 tienoilla alkoi tapahtua. Ei ollut maailmanlaajuista finanssikriisiä. Yhdysvaltain talous koheni, maailmantalous parani. Eri puolilla englanninkielistä maailmaa ahdistus ja masennus alkoivat lisääntyä, samoin yksinäisyys.


Länsimaisissa yhteiskunnissa ihmiset eivät tapa itseään sotien tai kollektiivisten uhkien vuoksi; he tappavat itsensä, kun he tuntevat itsensä eristetyiksi ja yksinäisiksi. (Emil Durkheim.)


Jensen ym. (2019) tarkastelivat 388 teini-ikäisen henkilön digitaalisen teknologian käyttöä ja sen vaikutusta mielenterveysoireisiin vuonna 2015, mitä seurasi ekologinen hetkiarvio (EMA, ecological momentary assessment) puhelimen välityksellä vuosina 2016–2017. Siinä tutkitaan ihmisten ajatuksia ja käyttäytymistä heidän jokapäiväisessä elämässään. Tietoa kerätään käyttäytymisestä toistuvasti henkilöiden tavanomaisessa ympäristössä joko sillä hetkellä, jolloin käyttäytyminen ilmenee tai lähellä sitä hetkeä. Tutkittiin, vaikuttaako digitaalisen teknologian aikaisempi käyttö myöhemmin ilmeneviin mielenterveysoireisiin.


Päivittäistä teknologian käyttöä havainnoitiin siten, että nuoret ilmoittivat joka ilta lähetettyjen tekstiviestien tai verkkoviestien määrän: kuinka monta tuntia he olivat käyttäneet teknologiaa verkossa tai puhelimessa koulutyöhön, viestien lähettämiseen, somen selaamiseen, videoitten katseluun, pelien pelaamiseen ja sisällön luomiseen kuten somejulkaisuihin sekä videoiden tekemiseen. Nämä kuvaavat teknologian parissa käytettyä aikaa, mikä tekee mahdolliseksi ajankäytön arvioinnin osallistujien suosimien alustojen välillä. Eri alustoilla vietettyjen aikojen summaa kutsutaan ruutuajaksi kyseisenä päivänä.


Jensen ym. toteavat, että heidän havaintonsa on jyrkässä ristiriidassa suositun käsityksen kanssa. Sen mukaan älypuhelin tuhoaa nuorten elämän ja johtaa mielenterveysongelmiin. Mutta edellä mainitut tutkijat löysivät vain vähän näyttöä siitä, että nuorten digitaalisen teknologian käytön ja mielenterveysoireiden välillä olisi korrelaatio- tai syy-yhteys. Tutkimuksen yhtenä ansiona on toistettavuus. Saatavilla olevan datan perusteella tutkimus voidaan toistaa. Jotta tulevat tutkimukset antaisivat luotettavampia tuloksia, Jensen ym. esittävät laitelokeja ja anturipohjaisia mittausmenetelmiä. Näin voitaisiin arvioida digitaalisen teknologian ja mielenterveyden välistä yhteyttä. He eivät usko, että nuoret lopettavat digitaalisen tekniikan käytön. Tulokset viittaavat siihen, että mielenterveyden kannalta siihen ei ehkä ole tarvettakaan. Lopettaminen on tuskin mahdollista.


Vuotta myöhemmin Odgers ym. (2020) julkaisivat laajan ja monipuolisen yhteenvetotutkimuksen siitä, mitä tiedetään digitaalisen teknologian käytön ja nuorten mielenterveyden välisestä yhteydestä. Mielenkiinnon kohteena olivat masennus ja ahdistus. Tutkimuksessa tuli esille nuorten suuri tarve kuulua joukkoon, saada sosiaalista hyväksyntää ja etsiä uutta. Tähän digitaaliset laitteet ja erilaiset alustat ovat vastaus, joka houkuttelee. Oleellista on ymmärtää käytön vaikutukset, jotta voidaan tukea nuorten mielenterveyttä ja hyvinvointia, ei vahingoittaa sitä. Odgers ym. kritisoivat keskittymistä kielteisiin vaikutuksiin, jotka perustuvat heikkoihin korrelaatioihin. Lisäksi tutkimukset ovat keskittyneet aikuisiin verrattuna nuoriin. Tuloksena on ollut sekoitus pieniä positiivisia, negatiivisia ja nollayhteyksiä.


Tutkimuksista on noussut esille teema, joka liittyy offline- ja online-riskien päällekkäisyyteen. Selityksiä on kahdenlaisia. Ensimmäisen mukaan digitaalinen ympäristö ja sen vaikutukset ovat liian monimutkaisia, nopeasti muuttuvia tai vivahteikkaita. Tämän vuoksi edellisen täydellinen ymmärtäminen ja tässä ympäristössä tehokas nuorten auttaminen selviytymään on vaikeaa. Toinen selitys on edellä mainittujen tutkijoiden mukaan todennäköisempi. Vanhemmille on hyvä uutinen, että nykyiset näyttöön perustuvat interventiot ja strategiat voivat näyttää erilaisilta. Periaatteessa ne ohjaavat tervettä kehitystä ja auttavat vanhempia, kun halutaan tukea nuoria digiaikana.


Mitä tulee ruutuaikaan, Odgersin ym. mielestä se ei enää ole toimiva mitta. Tutkijoiden, poliittisten päättäjien ja vanhempien on keskusteltava mobiililaitteiden eri applikaatioiden vaikutuksista: Millä tavalla jokapäiväisessä elämässä nuoret ovat vuorovaikutuksessa digitaalisen teknologian kanssa? Lisäksi digitaalinen teknologia tarjoaa uusia mahdollisuuksia tukea kaikkia, mutta erityisesti haavoittuvassa asemassa olevia nuoria. Toisaalta tämän uuden teknologian nopea muutos voi myös lisätä mielen hyvinvointiin ja mielenterveyteen liittyvää eriarvoisuutta. Tutkimuksen pitää ottaa huomioon myös tämä seikka. Digitaalinen kuilu ei saa kasvaa.


Ruutuaika ja kiistely korrelaatioista


Ruutuajan merkityksestä teini-ikäisille on käyty kiivasta keskustelua. Tulokset hämmentävät. Toisten mielestä ruutuajalla ei ole mitään merkitystä. Mutta miten tutkimukset on tehty? Tulokset riippuvat tutkimusten toteuttamistavasta. Siitä lyhyesti seuraavassa.


Vuonna 2019 Orben ja Przybylski julkaisivat laajan tutkimuksen (n = 355 358). Heidän tutkimuksensa perusteella ruutuajan ja havaittujen ongelmien väliset yhteydet eivät olleet kliinisesti eivätkä käytännössä merkittäviä. Tutkimus koostui kolmesta tietokannasta. Yhdessä niistä tilastolliset vaikutukset olivat samaa suuruusluokkaa kuin hyvinvoinnin ja perunan syönnin välillä. Tutkijoiden johtopäätös oli, että tulokset eivät aiheuta muutoksia harjoitettuun koulutuspolitiikkaan. Tätä tutkimusta on siteerattu laajasti akateemisessa tutkimuskirjallisuudessa. Orbenin ym. (2019) mukaan ruutuajan ongelmia liioitellaan. Lehdistön otsikot rauhoittelivat: Paniikki lasten ruutuajasta on liioittelua eikä ruutuun tuijottelusta kannata huolestua.


Tutkijat kiistelevät siitä, mikä merkitys on korrelaatiokertoimen suuruusluokalla. Keskeinen artikkeli on Götzin ym. julkaisu vuonna 2022. He väittävät, että kansanterveyden ja koulutuksen aloilla korrelaatiokertoimen suuruusluokka on välillä 0,05–0,15, kun kysymyksessä ovat monet julkisia menoja aiheuttavat asiat. Esimerkiksi lapsuuden lyijyaltistuksen ja aikuisiän älykkyyskertoimen IQ:n välinen korrelaatio on 0,11. Tämä on riittävä korrelaatio, jotta lyijy poistetaan vesihuollon vedestä. Korrelaatio on pienempi kuin tyttöjen mielenterveyden ja somen käytön välinen yhteys. Ongelma on väestötasolla. Pienet vaikutukset kasautuvat ajan mittaan laajassa mittakaavassa. 20 tuntia viikossa vuosien ajan teini-iässä oman profiilin parantamisen parissa voi olla ongelma, sillä aina löytyy joku, jonka profiili on parempi tai joku, joka tekee parempia videoita.


Tutkimuksissa usein mainitaan korrelaation merkitsevyys. Sitä testataan t-testillä, missä n on otoskoko ja r on korrelaatiokerroin. Jos korrelaatiokerroin on 0,11 ja otoskoko 500, niin t = 2,470. Parametrin t arvo 2,576 antaa todennäköisyydeksi p = 0,01. Vaikka korrelaatio olisikin tilastollisesti merkitsevä, ei se välttämättä ole merkittävä. Jos otoskoko on pieni, suurikaan korrelaatio ei ole tilastollisesti merkitsevä.




[image: ]




Somen vaikutusta ei voi tutkia kuten lääketieteessä yksilöiden annos-vaste-tutkimuksissa. Esimerkkinä on sokerin vaikutus. Kyseessä on yksilötason vaikutus. Ongelma on siinä, että some vaikuttaa kaikkien elämään, myös niiden, jotka eivät ole somessa. Sokeri vaikuttaa vain niiden elämään, jotka käyttävät sokeria.


Jotta asia ei olisi yksinkertainen, Twenge ym. 2022 tutkivat samaa UK:n aineistoa kuin Orben ym. (2019). He toistivat Orbenin ym. tutkimuksen, ja tulos oli sama kuin Orbenilla. Mutta jos tutkimus rajattiin tyttöjen some-aikaan, tulos oli moninkertainen (r = 0,20). Vaikka yhteys on heikko kaikkia näyttöjä (televisio, Netflix ja muut) käytävien lasten kohdalla, yhteys on paljon suurempi, jos tarkastelu kohdistetaan somea käyttäviin tyttöihin, Twengen ym. (2022) artikkelissa viitataan erityisesti tyttöihin, joiden keskuudessa mielenterveyden ja somen käytön välillä on johdonmukainen ja merkittävä yhteys. Nämä yhteydet ovat vahvempia kuin mielenterveyden ja humalajuomisen, seksuaalisen väkivallan, liikalihavuuden ja kovien huumeiden käytön välillä. Käytännössä tämä saattaa selittää sitä kasvua, joka on havaittu monissa maissa, kun kyseessä on teini-ikäisten ja nuorten aikuisten itsemurhat, masennus ja ahdistus.


Pirullinen ongelma


Miksi masennus ja ahdistus sekä niiden oireet kasvoivat tilastoissa äkillisesti noin vuoden 2012 seutuvilla, tai toisin ilmaistuna, miksi mielenterveys romahti 2000-luvulla? Seuraavassa Haidt väittää, että suurin yksittäinen ja ehkä ainoa tekijä, joka selittää äkillisen alun vuoden 2012 tienoilla, on siirtyminen viestinnässä somealustoille. Väitteen esittäjä Haidt, johon monta kertaa viitataan, on sosiaalipsykologi, joka tutkii moraalia. Hän toimii New Yorkin yliopiston Stern School of Business -yliopiston Business and Society -ohjelman professorina. Lisäksi hänellä on sivusto, jonka nimi on After Babel. Sivuston nimi viittaa Babelin torniin ja kielten sekoitukseen: ”Ja tämä on vasta alkua sille, mitä he tulevat tekemään; mikään, mitä he aikovat tehdä, ei ole heille enää mahdotonta”.


Kirjassaan The Coddling of the American Mind Haidt ja Lukianoff korostavat, että some ei ole ainoa havaitun ilmiön syy, jonka seurauksena Z-sukupolvessa (vuonna 1996 ja sen jälkeen syntyneet) amerikkalaisissa yliopistoissa vuonna 2015 ahdistus ja masennus lisääntyivät. Toinen syy on lapsuuden uudelleenkytkentä. Leikkiin perustuva lapsuus käsitti paljon riskialtista leikkimistä, lapsia ei valvottu, lapset oppivat voittamaan pelkonsa eikä heitä pidetty hauraina. Sen sijaan puhelimiin perustuva lapsuus estää normaalin kehityksen, vie aikaa unelta ja seurustelulta, aiheuttaa riippuvuutta sekä hukuttaa sosiaalisiin vertailuihin, joita ei voi voittaa.


Jos vain yksi yksilö saa älypuhelimen ja muut eivät, älypuhelimen vaikutus kohdistuu vain tähän yhteen yksilöön ja voidaan määrittää annos-vaste-vaikutus. Jos käyttö lopetetaan, mielenterveys paranee. Mutta miten on nykytilanne tai vuosi 2015?


Useimmat tytöt ovat Instagramissa, otetaan selfieitä, muokataan niitä ja julkaistaan. Selataan muiden julkaisuja, ollaan vähemmän kasvotusten ja sosiaalinen toiminta kanavoituu Instagramiin, Snapchatiin ynnä muihin postauksina ja kommentteina.


Lapsuudesta on tullut puhelinpohjaista. Jos tyttö vuonna 2015 päättää lopettaa vierailut kaikilla somealustoilla, hänen mielenterveytensä ei parane. Kaikki ystävät ovat edelleen eri alustoilla, ja yhteydenpito katkeaa. Tuloksena olisi sosiaalinen eristäytyminen. Jos eristäytymisvaikutus on suurempi kuin annosvaikutus, mielenterveys saattaa jopa huonontua.


Goldilocks-säännössä todetaan, että ihmiset kokevat maksimaalisen motivaation, kun työskentelemme sellaisten tehtävien parissa, jotka ovat nykyisten ominaisuuksiemme reunalla. Ei liian vaikeaa eikä liian helppoa. Ei saisi lannistua liian pian.


Voi käydä niin, että ei-käyttäjät ovat masentuneempia kuin kohtuukäyttäjät. Saattaa olla, että someajan ja mielenterveyshäiriöiden välillä ei ole vahvaa tai selkeää korrelaatiota. Kyseessä on kohorttivaikutus ja pirullinen ongelma: Jokaisen tytön tilanne voi olla huonompi, jos hän lopettaa Instagramin käytön, vaikka kaikkien tyttöjen tilanne olisi parempi, jos kaikki lopettaisivat!


Huntin ym. (2018) tutkimuksen otos oli 143 yliopisto-opiskelijaa, joiden somekäyttäytymistä seurattiin ensin viikko. Tämän jälkeen muodostettiin satunnaisotannalla kaksi ryhmää. Toinen ryhmä määrättiin rajoittamaan Facebookin, Instagramin ja Snapchatin käyttö 10 minuuttiin päivässä foorumia kohti, ja toinen ryhmä jatkoi somen käyttöä tavalliseen tapaan. Seuranta-aika oli kolme viikkoa. Rajoitetun käytön ryhmässä yksinäisyys ja masennus vähenivät merkittävästi kolmen viikon aikana. Huntin ym. mukaan ”tuloksemme viittaavat vahvasti siihen, että sosiaalisen median käytön rajoittaminen noin 30 minuuttiin päivässä voi parantaa hyvinvointia merkittävästi”. Lisäksi edellä mainitut tutkijat korostavat, että tämä on ensimmäinen tutkimus, jossa osoitetaan selkeä syy-yhteys sosiaalisen median käytön vähenemisen ja yksinäisyyden sekä masennuksen oireiden heikkenemisen välillä. Heidän kommenttinsa on kuvaava: ”Alkujaan sosiaalisen median käytön luvattiin auttavan meitä luomaan yhteyksiä toisiin ihmisiin. On ironista, mutta ei ehkä yllättävää, että sosiaalisen median käytön vähentäminen itse asiassa auttaa ihmisiä tuntemaan itsensä vähemmän yksinäisiksi ja masentuneiksi.”


Kleemansin ym. (2018) tutkimukseen osallistui 144 14–18-vuotiasta tyttöä. He saivat nähdä satunnaisesti joko alkuperäisiä tai manipuloituja Instagram-selfieitä. Tulokset osoittivat, että altistuminen manipuloiduille Instagram-kuville johti suoraan alhaisempaan kehonkuvaan, ja se vaikutti negatiivisesti erityisesti tyttöihin, joilla oli suurempi taipumus sosiaaliseen vertailuun. Lisäksi mielenkiintoista on, että manipuloidut kuvat arvioitiin positiivisemmin kuin alkuperäiset kuvat. Suodattimien ja efektien käyttöä vartalon muokkaamisessa ei havaittu kovin hyvin. Oli muokattu tai ei, tytöt ilmoittivat pitävänsä kuvia realistisina. Tulosten perusteella somen manipuloidut kuvat voivat olla uhka, joka koskee kehonkuvan vääristymistä. Tämä koskee erityisesti sellaisia murrosikäisiä tyttöjä, joilla on suurempi taipumus sosiaaliseen vertailuun.


Edellisten tutkimusten yhteenvetona voidaan todeta, että hyödyt alkavat näkyä vasta muutaman viikon kuluttua tai aikaa voi kulua vähintään kuukausi, kun aivot ovat sopeutuneet kroonisen stimulaation katoamiseen. Some, erityisesti Instagram, on huonon mielenterveyden syy, ei vain korrelaatio, erityisesti teinitytöillä ja nuorilla naisilla.


Hancockin ym. tulokset 226 tutkimuksesta (n = 275 728) osoittivat, että sosiaalisen median käyttö ei vaikuta negatiivisesti, kun tarkastellaan hyvinvointia yleisellä tasolla, Korrelaatio on 0,01. Sen sijaan somen ja ahdistuneisuuden välinen korrelaatio on 0,13, (p < 0,01) ja masennuksen 0,12, (p < 0,01) sekä sosiaalisen hyvinvoinnin 0,20, (p < 0,01). He toteavat, että some vaikuttaa eri tavalla hyvinvointiin. Sosiaalisessa mediassa käydään poliittista keskustelua, jaetaan kuvia, sovitaan kohtaamisista. Näillä kaikilla voi olla sekä positiivisia että negatiivisia vaikutuksia. Tämän meta-analyysin perusteella on selvää, että sosiaalinen media on nimensä veroinen: Myönteiset sosiaaliset hyvinvointitulokset ovat lähes yleisiä iästä, alueesta ja jopa käyttömuodosta riippumatta. Aivan kuten epämiellyttävät vuorovaikutustilanteet kasvokkain voivat johtaa ahdistuneisuuteen tai masennukseen, myös sosiaalisen median käyttö voi aiheuttaa psykologista ahdistusta. Sekä verkossa että sen ulkopuolella sosiaalinen kanssakäyminen lisää hyvinvointia. Kaiken masennuksen ja ahdistuksen lisääntymisen ja sosiaalisen hyvinvoinnin paranemisen välillä vallitsee kompromissi.


Haidt (9.3.2023) kommentoi näiden pienten korrelaatioiden merkitystä. Orbenin ja Hancockin tutkimuksissa pojat ja tytöt yhdistettiin, ja vallitsee yksimielisyys siitä, että suhteet ovat tyttöjen osalta tiukempia. Tämä arvojen vaihteluväli 0,15–0,20 on melko suuri, kun puhutaan tietokokonaisuuksista löydetyistä terveysvaikutuksista. Se on paljon suurempi kuin lapsuuden lyijyaltistuksen ja aikuisiän älykkyysosamäärän välinen korrelaatio (jonka todettiin olevan noin 0,11). Ja se on varmasti paljon suurempi kuin mielialahäiriöiden ja perunoiden syömisen tai silmälasien käytön välinen korrelaatio. Harva vanhempi antaisi tyttäriensä tietoisesti ryhtyä sellaisten aineiden suurkuluttajiksi, joiden korrelaatio mielenterveysongelmien kanssa on 0,20 ja vaikutukset saattavat olla vielä suurempia nuoremmilla teinitytöillä, jotka ovat vasta murrosiän alussa.


Haidt myöntää, että edelliset korrelaatiot eivät todista syy-yhteyttä. Mutta jos tutkimuksissa havaitaan, että korrelaatiot ovat johdonmukaisesti korkeampia sosiaalisen median osalta ja korkeampia tyttöjen osalta, emme ole tässä näkemässä vain satunnaista kohinaa. Näistä sadoista korrelaatiotutkimuksista nousee esiin johdonmukainen tarina.


Syyslukukauden alussa yliopistomaailmassa vuonna 2013 havaittiin uusi ilmiö, jossa opiskelijat pyrkivät kieltämään ja rankaisemaan tavallisia ihmisiä tavallisesta puheesta sekä pyrkivät toteuttamaan käytäntöjä, jotka tukahduttaisivat sananvapautta. Mistä oli kysymys?


Sukupuolen ja politiikan välinen vuorovaikutus


Opiskelijat ajattelivat, että kirjat, sanat ja ajatukset tai ideat voivat loukata heitä. Vuonna 2011 ei ilmiöstä ollut merkkiäkään. Mitä siis oli tapahtunut vuosien 2011 ja 2013 välillä? Tutkija Lukianoff kertoo, että hän puolusti college-opiskelijoiden vapaan puhumisen oikeutta. Hallinto taas lähti siitä, että opiskelijat eivät saa aiheuttaa ongelmia. Rajoitusta perusteltiin sillä, että opiskelijoiden emotionaalinen turvallisuus vaarantuu.


Ilmiön ymmärtämiseksi Lukianoff viittaa CBT-terapiaan (Cognitive Behavioral Therapy). Se on puheterapia, joka auttaa hallitsemaan ongelmia muuttamalla ajattelu- ja käyttäytymistapoja. Siinä opitaan tunnistamaan tilanne, jossa aletaan ”märehtimään” tai ajaudutaan automaattiseen ajatteluun. Kun ihminen tulee terapiaan, hänellä on joukko kognitiivisia ajatusvääristymiä, katastrofiajattelua, mustavalkoajattelua, ennustamista ja tunneperäistä päättelyä. Periaatteessa CBT opettaa kriittisen ajattelun taitoja; emotionaalinen vaste on kehystettävä uudelleen seuraavasti:




	Lakkaa sanomasta ”se ja se suututti minut tekemällä x:n”.


	Sano sen sijaan ”se ja se teki x:n, ja minä reagoin siihen suuttumalla”.


	Kysy itseltäsi, paransiko suuttuminen asioita. Ratkaisiko se ongelman?





Mutta Lukianoff havaitsi lukuvuoden 2013 alussa käänteisen CBT-ilmiön. Kampukselle tuli opiskelijoita, joilla oli toisenlainen käsitys sananvapaudesta: Opiskelijat väittivät, että epäsopiva puhe aiheuttaa vakavaa haittaa haavoittuvalle opiskelijalle eli kyseessä oli katastrofiajattelu. Lisäksi opetussuunnitelmasta piti poistaa jokin teksti, ja perusteluna oli tunne, emotionaalinen päättely. Ei siis järki. Jos käänteinen CBT hyväksytään, niin hypoteesin mukaan opiskelijat masentuisivat ja korkeakoulut tukisivat käänteistä CBT:tä! Mutta eikö korkeakoulun pitäisi opettaa kriittistä ajattelua?


Opiskelijoiden äkillinen asennemuutos tapahtui syksyllä 2015. Alkoi ajanjakso, jota kuvaa sanonta ”munankuorilla kävely”. Monet yliopistot ja korkeakoulut toteuttivat tätä uutta ajattelutapaa. Perustettiin ”ennakkoluuloihin” reagoivia ryhmiä. Saatiin raportteja ”mikroaggressioista”. Useimmat opiskelijat ja professorit tunsivat, että oli harjoitettava itsesensuuria. Toisinajattelijoiden puhetta tukahduttavat uskoivat kolmeen suureen epätotuuteen:




	Se, mikä ei tapa, heikentää sinua.


	Luota aina tunteisiin.


	Elämä on hyvien ja pahojen ihmisten välinen taistelu.





Pew Research (Yhdysvallat) teki kyselyn maaliskuussa 2020, johon osallistui 12 000 vastaajaa. He kysyivät: ”Onko lääkäri tai muu terveydenhuollon tarjoaja KOSKAAN (korostus tutkimuksen) kertonut sinulle, että sinulla on mielenterveysongelma?” Poliittista näkemystä arvioitiin 5-portaisella asteikolla liberaali– konservatiivi. Valkoiset liberaalit vastasivat paljon todennäköisemmin ”kyllä” kuin valkoiset maltilliset tai konservatiivit. Ei-valkoisten ryhmien osalta havaittiin vain pieniä tai epäjohdonmukaisia suhteita politiikkaan.


Nuorilla valkoisilla naisilla suhde politiikkaan oli paljon vahvempi kuin miehillä. Kyllä-vastaukset jakautuivat 18–29-vuotiailla seuraavasti:




	liberaalit valkoiset naiset noin 50 % ja miehet noin 30 %,


	maltilliset valkoiset naiset noin 27 %, miehet noin 18 %,


	konservatiiviset valkoiset naiset noin 20 %, miehet noin 14 %.





Suurin osa nuorista liberaaleista naisista vastasi ”kyllä”. Heille oli kerrottu, että heillä on mielenterveysongelma.


USA:ssa on tietokanta Monitoring the Future, jossa lukiolaisia pyydetään määrittelemään itseään 5-portaisella asteikolla liberaali–konservatiivi. Tutkimuksessa kysytään neljä mielialaa ja masennusta koskevaa kysymystä. Ennen vuotta 2012 sukupuolten välillä ei ollut eroa. Liberaalien ja konservatiivien välillä oli vain pieni ero. Vuodesta 2011 alkaen liberaalit tytöt nousivat depressioasteikolla 0,73 pistettä (keskihajonta 0,89). Muut kolme ryhmää seurasivat perässä, vaikka absoluuttinen muutos ei ollut yhtä suuri.


Väitetään, että nuoret ovat saattaneet kokea vieraantumista kasvavassa konservatiivisessa ilmapiirissä, jonka seurauksena mielenterveys kärsii. Mutta Obama valittiin presidentiksi vuonna 2012, ja vuonna 2013 korkein oikeus laajensi homojen oikeuksia. On vaikea vetää johtopäätöksiä poliittisten tapahtumien ja teinien masennuksen välille. Sama trendi havaittiin Englannissa, Kanadassa ja Australiassa. Ainoa, joka selittää tätä, on teknologia. Edellä mainituissa maissa noin vuonna 2012 Facebook osti Instagramin, ja sana ”selfie” tuli sanastoon.


Mitä tästä on seurannut? ”Edistykselliset institutionaaliset johtajat ovat opettaneet nuorille edistysmielisille, että katastrofointi on hyvä tapa saada haluamansa” (vrt. WWF, Elonkapina). Ihmiset voivat paremmin, jos he tuntevat olevansa ”oman laivansa kapteeneja”, oman elämänsä arkkitehteja. Tämä on parempi vaihtoehto kuin uhriksi joutumisen tai loukkaantumisen oletusasenne. Ihmiset, jotka uskovat, että heillä on sisäinen kontrolli (locus of control), ovat onnellisempia ja saavuttavat enemmän. Jos taas uskoo, että ulkoinen kontrolli määrää, on todennäköisemmin passiivinen ja masentunut. On tunne siitä, että elämä vain tapahtuu eikä ole mitään kontrollia omiin reaktioihin. Yksilöt, joiden sisäinen hallintakäsitys on korkea, uskovat voivansa ohjata tapahtumia ympärillään. Korkean ulkoisen hallintakäsityksen omaavat uskovat esimerkiksi vaikutusvaltaisten ihmisten, kohtalon tai sattuman ohjaavan elämäänsä.


Puhelinpainotteinen lapsuus kasvattaa passiivisuutta


Haidt jatkaa analyysiään. Noin vuonna 2012 simpukkapuhelin vaihtui älypuhelimeen, ja tytöt liittyivät sankoin joukoin Instagramiin. Miksi liberaalit tytöt masentuivat muita ryhmiä nopeammin juuri samaan aikaan (noin vuonna 2012)? Eräänä syynä voi olla, että liberaalit tytöt käyttivät somea enemmän kuin muut ryhmät. Tässä viitataan Twengen kirjaan Generations. Liberaalit teinitytöt ovat somessa vähintään 5 tuntia päivässä. Tämä on 31 %. Vastaava osuus konservatiivisilla tytöillä on 22 %, ja liberaali-/konservatiivipojilla 18 %/13 %. Edellisen perusteella todellisessa elämässä jää vähän aikaa ystävien tapaamiseen. Vuonna 2016 liberaalit tytöt viettivät vähemmän aikaa ystävien kanssa kuin konservatiivitytöt.


Some otti vallan, ja sillä on vaikutus henkiseen terveyteen. Sosiaalinen elämä on siirtynyt älypuhelimeen. Edellä mainitussa tutkimuksessa (Twenge, Generations) oli kysymys: ”Aina kun yritän päästä eteenpäin, jokin tai joku estää minua.” Jos olet samaa mieltä väittämän kanssa, ulkoinen kontrolli ohjaa sinua. 1970-luvulta 2000-luvun puoliväliin asti pojat olivat hieman todennäköisemmin samaa mieltä tästä kohdasta, mutta sitten tytöt nousivat poikien tasolle. Väittämän kanssa samaa mieltä olevien sekä tyttöjen että poikien lukumäärä alkoi kasvaa voimakkaammin rinta rinnan vuonna 2010. Vuonna 2020 myöntävästi vastaa lähes 60 %. Sukupuolieroja ei ole vastauksissa. 2010-luku on aikakausi, jolloin teini-ikäisten sosiaalisesta elämästä tuli paljon vahvemmin puhelimiin perustuvaa.


Tarkastellaan edelleen väitettä ”aina kun yritän päästä eteenpäin, jokin tai joku estää minua”. Liberaalien tyttöjen näkemykset eroavat konservatiivisten tyttöjen näkemyksistä vuoden 2013 tietämillä. Liberaalien tyttöjen myönteisten vastausten lukumäärä kasvaa suhteessa konservatiivisiin tyttöihin. Vuoden 2021 tilastoissa näkemysero on noin 16 prosenttiyksikköä, pojilla 10 prosenttiyksikkö. Liberaalien tyttöjen kyllä-vastausten kasvu alkoi 2000-luvun alusta ja ”repesi” 2010-luvun lopussa. Jos on antanut kyllä-vastauksen, on enemmän ulkoa ohjattu.


Sama kuvio toistuu, kun tarkastellaan väitettä ”minunlaisilla ihmisillä ei ole juurikaan mahdollisuuksia menestyksekkääseen elämään”. Jos Z-sukupolvea tarkastellaan kokonaisuutena, kaikki – sekä tytöt että pojat, vasemmalla ja oikealla – kokivat hallintakäsityksen muutoksen.


1990-luvulta alkaen Z-sukupolven hallintakäsitys alkoi kehittyä ulkoisen hallintakäsityksen suuntaan eikä tämä koskenut vain liberaaleja tyttöjä. Toisaalta osasyynä voi olla ”leikkiin perustuvan lapsuuden katoaminen” 1990-luvulla. Lapsia ei päästetty ulos leikkimään ja tutkimaan ilman valvontaa. Vapaan leikin ja valvotun riskinoton menettäminen esti terveen, normaalin, sisäisen hallintakäsityksen syntymisen.


Monitoring the Future -tietokannassa on joukko ”itsensä väheksymistä” koskevia kohtia, jotka liittyvät läheisesti voimattomuuteen. Väittämät ovat seuraavat: ”minusta tuntuu, ettei minulla ole paljonkaan syytä olla ylpeä”, ”joskus ajattelen, etten ole lainkaan hyvä”, ”minusta tuntuu, etten osaa tehdä mitään oikein”, ”minusta tuntuu, että elämästäni ei ole paljon hyötyä”.


Edellä kuvattu väitesarja kuvaa voimattomuutta. Jos sitä mitataan 5-portaisella asteikolla (1 = täysin eri mieltä, 5 = täysin samaa mieltä), liberaalien tyttöjen ja poikien keskiarvo oli ennen vuotta 2010 noin 2,0, mutta sen jälkeen väheksyminen alkoi jyrkästi lisääntyä. Vuonna 2021 liberaalien tyttöjen ja poikien keskiarvo oli noin 2,7. Käsitykset ”oman laivan kapteeni” ja voimattomuus saavat tukea, kun tarkastellaan Z-sukupolvea. Tässä sukupolvessa on lisääntynyt ulkoinen hallintakäsitys, ja Z-sukupolven liberaalit (molemmat sukupuolet) väheksyvät enemmän itseään. He todennäköisemmin ovat sitä mieltä, että eivät osaa tehdä mitään oikein.


Edistyksellisissä instituutioissa nuoret naiset alkoivat siirtyä vasemmalle (vrt. Suomi, vihreät, Vasemmistoliitto). Sitä vastoin nuoret miehet eivät siirtyneet kumpaankaan suuntaan. Z-sukupolven naiset 2010-luvulla tulivat edistyksellisemmiksi. Tämä muutos vaikutti heihin psykologisesti. Kaikilla Z-sukupolven osajoukoilla tapahtui hallintakäsityksen muutos kohti ulkoista käsitystä. Nuoret liberaalit, myös miehet, näyttävät omaksuneen negatiivisia näkemyksiä itsestä, maailmasta ja tulevaisuudesta. Tapahtui siirtymä, joka ilmeni ulkoaohjautumisena. Tähän ulkoaohjautuvuuteen pyrki CBT vaikuttamaan. Yksi syy muutokseen saattaa olla Tumblr.


Tumblr oli voimaa vähentävien uskomusten petrimalja. Se on vuonna 2007 perustettu blogipalvelu, jonka käyttäjät voivat lähettää blogikirjoituksia, videoita, linkkejä, kuvia ja musiikkia. Vuonna 2023 sen web-sivulla oli 223 miljoonaa käyntiä. Ero Facebookiin oli siinä, että se ei perustunut kenenkään sosiaaliseen verkostoon, vaan toi yhteen ihmisiä, joilla oli yhteinen kiinnostuksen kohde ja usein pakkomielle. Alusta oli petrimalja, jossa identiteettiä, haurautta, kieltä, pahaa ja uhriutta koskevat ajatukset keskittyivät ja sekoittuivat keskenään.


Angela Nagle, Kill All Normies -kirjan kirjoittaja, kuvaili Tumblrissa nuorten aktivistien keskuudessa erityisesti sukupuoli-identiteettiin liittyvää kulttuuria: Tumblrissa kannustettiin kulttuuriin, jossa pystyi kuvaamaan ainutlaatuista ei-normatiivista itseään. Vertauksena on lumihiutale, joista jokainen on erilainen. Tässä kulttuurissa jokainen rakentaa itselleen omanlaisensa putiikki-identiteetin. Sitä vartioidaan erittäin herkällä tavalla. Jos joku ei kunnioita tätä identiteettiä, koska jokainen on ainutlaatuinen, reagointi on rajua.


Kulttuuri jakautui kahteen osaan:




	Sukupuoliaktivismi, nuoret edistykselliset naiset ja


	4chan, oikeistolaiset nuoret miehet.





4chan on anonyymi englanninkielinen imageboard-sivusto, joka on perustettu 2003. Siellä on foorumeita, jotka käsittelevät monenlaisia aiheita, muun muassa videopelejä, ruoanlaittoa, aseita, televisiota, musiikkia, kirjallisuutta, historiaa, kuntoa, politiikkaa ja urheilua. Jakautumisen seurauksena verkkoriidat sukupuolittuivat. Käy siten, kuten aina kulttuurisodissa: Osapuolet ruokkivat toisiaan vihalla. Tumblrin nuoret identiteettiaktivistit omaksuivat uusia käsityksiä identiteetistä, hauraudesta sekä traumasta entistä tiukemmin ja sanoivat yhä useammin, että sanat ovat väkivallan muoto. 4chanin nuorten miesten vastareaktio oli päinvastainen. Maskuliinisuus oli karkeaa ja töykeää. Status saavutettiin käyttämällä sanoja epäkohteliaammin kuin toinen kaveri. Vuonna 2013 kulttuuri karkasi Twitteriin ja sen jälkeen maailmanlaajuiseksi.


Opiskelupaine Yhdysvalloissa?


CDC (Center of Disease Control and Prevention) Yhdysvalloissa on palveluvetoinen organisaatio, joka julkaisee tieteeseen perustuvaa dataa. Seuraavassa tarkastellaan dataa, joka on koottu ennen vuotta 2020, kun covid ei vaikuttanut siihen vielä. Raportti on vuodelta 2021. Opiskelupaineen väitetään aiheuttavan mielenterveysongelmia, mutta mitä tilastot kertovat? Opiskelupaineen lisäystä voidaan Twengen (2023) mukaan tarkastella kolmen kysymyksen vastausten perusteella.


Käyttävätkö Z-sukupolven teini-ikäiset enemmän aikaa kotitehtävien tekemiseen kuin aiemmat samanikäiset sukupolvet? Lisääntyikö kotitehtäviin käytetty aika samanaikaisesti teini-ikäisten masennuksen kanssa?


Kertovatko Z-sukupolven teinit tuntevansa enemmän koulusta johtuvia paineita kuin aiemmat sukupolvet samassa iässä? Lisääntyivätkö koulupaineen tunteet samanaikaisesti teini-ikäisten masennuksen kanssa?


Ovatko paremmin menestyvät teinit – jotka kamppailevat hyvistä arvosanoista ja tähtäävät yliopistoon – todennäköisemmin masentuneita kuin heikommin menestyvät teinit? Ja onko masennus lisääntynyt voimakkaammin hyviin suorituksiin pyrkivien teini-ikäisten keskuudessa verrattuna vähemmän akateemisesti suuntautuneisiin teini-ikäisiin?


Z-sukupolven 10.-luokkalaiset (ratkaiseva vuosi GPA:n kannalta) käyttivät keskimäärin 10 minuuttia vähemmän aikaa kotitehtäviin kuin vastaavan ikäiset X-sukupolven opiskelijat. Teini-ikäisillä ei siis ole enemmän kotitehtäviä, ehkä jopa vähemmän kuin koskaan. Kotitehtäviin käytettiin aikaa keskimäärin yksi tunti päivässä ennen covidia, jolloin keskimäärin viihdemedian parissa kului 9 tuntia päivässä!


Monitoring the Future -tutkimus koski 8.- ja 10.-luokkalaisia. Heiltä kysyttiin: ”Kuinka paljon oppilaat kilpailevat arvosanoista koulussasi?” Kun ”melko paljon” ja ”paljon”-vastaukset on yhdistetty, tulosten perusteella Z-sukupolvi kilpailee vähemmän kuin X-sukupolvi ja vuosituhannen vaihteen sukupolvi. Kun teineiltä kysytään suoraan, paineen nousu ei näy tilastoissa.


Yhdysvalloissa vain hyvin pieni osa kilpailee pääsystä Ivy League - tai muihin yliopistoihin. Tutkimuksista käy ilmi, että hyvin menestyvät opiskelijat ovat harvemmin masentuneita kuin heikommin menestyvät.


Masennusoireiden määrä kasvoi 2010–2021. Masennusoireiden määrä kolminkertaistui huipputason tytöillä, mutta vain kaksinkertaistui matalamman suoritustason tytöillä. Järjestys oli sama pojilla, mutta poikien lähtötasot olivat huomattavasti alempana. Lukumääräisesti suurin kasvu oli heikommin menestyneiden tyttöjen joukossa. Vuonna 2021 10.-luokkalaisista 47 %:lla oli runsaasti masennusoireita. Tämä joukko vietti eniten aikaa koneella. 42 % ilmoitti olevansa somessa päivässä viisi tuntia tai enemmän. Sitä vastoin paremmin menestyneiden tyttöjen joukossa vastaava osuus oli 27 %.


Health Behaviors of School-Aged Children -tutkimus, jossa tutkitaan pääasiassa teini-ikäisiä Euroopassa, osoittaa, että koulupaineet ovat lisääntyneet vuodesta 2010. Jotkut ovat väittäneet, että korkeamman tulotason maissa asuvien teini-ikäisten alhaisempi elämäntyytyväisyys johtuu korkeammasta oppimisintensiteetistä. Akateemisen paineen hypoteesin kannattajien on kuitenkin todistettava, että akateeminen paine kasvoi jyrkästi vuoden 2012 tienoilla, Edellä kuvattu data ei tue akateemisen paineen hypoteesia.


Yhdysvaltojen tilastoissa, jos vertailuvuosi on 2010–2011, Internetin ja somen käyttö, älypuhelimen omistus sekä tyttöjen masennus kasvoivat rajusti. Samaan aikaan työttömyys laski reippaasti. Tämän tilaston päätösvuosi on 2019.


Perheen sosiaalinen asema näyttäisi vaikuttavan kotitehtävien tekemiseen käytettyyn aikaan. Vuodesta 2012 vuoteen 2021 korkeamman sosiaalisen aseman perheissä kotitehtävien tekemiseen käytetty aika väheni 8.-luokkalaisilla 9 minuuttia päivässä, alemman sosiaalisen aseman perheissä 2 minuuttia päivässä. Vastaavasti valkoisilla vähennys oli 8 minuuttia päivässä ja mustilla sekä latinoilla 3 minuuttia päivässä. Edellinen ei tue käsitystä, että etuoikeutetut teini-ikäiset kamppailevat kasvavien akateemisten paineiden kanssa.


Hauras nuoriso tunteiden ohjaamana


Lukianoff oli oikeassa. Kuten edellä on jo mainittu, monet nuoret olivat omaksuneet noin 2013 kolme suurta epätotuutta. He alkoivat uskoa, että:




	He olivat hauraita. He oppivat, että kirjat, puhujat ja sanat olivat väkivallan muotoja. Nämä vahingoittaisivat heitä.


	Heidän tunteensa – erityisesti heidän ahdistuksensa – olivat luotettavia oppaita todellisuudessa.


	
He alkoivat nähdä, että yhteiskunta koostui uhreista ja sortajista – hyvistä ja pahoista.





Liberaalit naiset omaksuivat edelliset väitteet muita ryhmiä vahvemmin, koska he käyttivät somea enemmän. Lisäksi näissä verkkoyhteisöissä kehitettiin uusia voimaa vähentäviä ajatuksia. Nämä epätotuudet aiheuttivat ahdistusta ja masennusta. Kaiken lisäksi instituutiot ja monet yliopistot omaksuivat edellä mainitut kognitiiviset vääristymät, jolloin tapahtui käänteinen CBT. Kaiken edellä kirjoitetun perusteella pitäisi tehdä kaksi suurta poliittista muutosta Yhdysvalloissa. Yliopistojen ja koulujen tulisi lopettaa käänteinen CBT ja kongressin tulisi nostaa ”nettiaikuisuuden” raja 13 ikävuodesta 16–18 vuoteen.


Kaikenlaiset sortavien sanojen luettelot pitäisi lopettaa. Jokseenkin naurettavalta kuulostaa esimerkki, joka tulkitaan väkivaltaiseksi “take a stab at”, ”hän yrittää ratkoa ongelmaa”. Stab voi tarkoittaa sananmukaisesti iskeä veitsellä tai puukottaa. Suomen kielessä voisi kieltää sanan ”pistää” liian väkivaltaisena;”Pistä kengät jalkaan!” Stanfordissa lopulta peruttiin sanalistat kielteisen julkisuuden vuoksi. Stanfordissa oli kehotettu opiskelijoita välttämään sanoja kuten amerikkalainen, maahanmuuttaja tai ilmaisua ”submit homeworks” (lähetä kotitehtäväsi); submit merkitsee olla kuuliainen, totella jotakin. Tämä voi tarkoittaa, että ”annat muiden hallita itseäsi”. Tästä kaikesta seurasi, että liberaalit opiskelijat tunsivat itsensä voimattomiksi ja kelluivat haitallisten sanojen meressä (vrt. eräs suomalainen ilmaisutaidon lukio).


Yhdysvalloissa luottamus korkeakoulutukseen instituutiona rapautui. Vuodesta 2015 vuoteen 2023 demokraattien luottamus laski 9 %, riippumattomien 16 % ja republikaanien 37 %. Tämä pudotus loppui 5.12.2023 kongressin kuulusteluhuoneessa. Siinä tilaisuudessa kaikkien oli ymmärrettävä tämä uusi moraali ja piti varmistaa, että se ei enää koskaan valtaa korkeakoulujen ja yliopistojen kampuksia.


Haidt pohtii (2023), miksi antisemitismi versoi niin nopeasti kampuksilla. Akateemiseen vapauteen kuuluu totuus, tutkimuksen vapaus ja perusteltu argumentaatio. Lisäksi kaikilla pitää olla yhtäläiset mahdollisuudet, arvostelun pitää perustua ansioihin ja tavoitteena on huippuosaaminen. Mutta kuvaan astui uusi moraali, jonka mukaan kaikki olivat joko sortajia tai uhreja. Kaikkea elämässä tapahtuvaa tarkastellaan identiteettilinssin läpi. Kriittinen ajattelu oli uhri, joka kärsi.


Aikanaan Martin Luther King Jr. ja Nelson Mandela pitivät vastustajiaan inhimillisinä ihmisinä, joilla oli yhteinen historia ja identiteetti, mitä voidaan kutsua ”yhteisen ihmisyyden identiteettipolitiikaksi”. Sitä vastoin kampuksille oli levinnyt sortaja-uhri-ajattelutapa, jota voidaan kutsua nimellä ”yhteisen vihollisen identiteettipolitiikaksi”. Somessa tällaista ajattelutapaa on helppo levittää, koska se palkitsee yksinkertaisen, moralistisen ja sensaatiohakuisen sisällön nopealla jakamisella ja suurella näkyvyydellä (vrt. Kahneman järjestelmä 1).


The Coddling of the American Mind -kirjan kirjoittajat viittaavat intersektionistisiin teksteihin, joissa väitetään, että tytöt ja naiset ovat koulujärjestelmässä pohjimmiltaan ”kolonisoitua väestöä”, koska miehet loivat koulujärjestelmän. Mitä tapahtuu, kun nuoret opiskelevat intersektionaalisuutta? He opettelevat ulkoa kaavioita, joissa esitetään etuoikeuksien ja sorron matriisit. Kaikki se, mikä on jollakin ryhmällä hyvää tai arvostettua, nähdään eräänlaisena etuoikeutena. Tämä hyvä ja arvostettu nähdään eräänlaisena sortona niitä kohtaan, joilla sitä ei ole. Kun nuoren ihmisen mieli on kehittynyt heimosodankäyntiin ja me-he-ajatteluun, tämä binäärinen jako täyttää heidän mielensä. Kun päähän istutetaan, että toinen puoli on hyvä ja toinen paha, palataan evoluution alkupisteeseen: Aivojen limbinen systeemi valmistaa taisteluun.

Kuva 1. Uusi moraali ja yhteisen vihollisen identiteettipolitiikka.





Kirjoittajat kysyvät, mitä tapahtuu niille, joita opetetaan ajattelemaan, kuten kuva 1 esittää. Todennäköisesti tällainen ajattelu koodaa ”me vastaan he” -ajattelun oppilaiden tai opiskelijoiden kognitiivisiin skeemoihin: Elämä on taistelua hyvien ja pahojen välillä. Pahojen rooli on annettu valkoiselle heteromiehelle.


Täytyy myöntää, että intersektionaalisuus on nerokasta. Yhden ihmisryhmän loukkaaminen herättää kaikkien uhriryhmien vastalauseen. Intersektionaalisuus on yhteinen puolustusliitto sosiaalista oikeudenmukaisuutta ajaville aktivisteille. Se lietsoo heimojen välistä epäluuloa ja vihaa. Tämän kaltaisten heimojen sisäiset erimielisyydet ovat harvinaisia. Monet menevät mukaan näihin ryhmiin, koska he pelkäävät jäävänsä yksin, ei vakaumuksesta.


Edellä mainitut tutkijat viittaavat ihmismielen ominaisuuteen, jota voidaan kutsua heimomieleksi. Se on evoluution tulos, ja sille on tyypillistä binäärinen ajattelu ”me vastaan muut”. Viihtyisä ja osallistuva yhteisö voidaan luoda, jos onnistumme hiljentämään heimomielisyyttä ja lisäämään yhteistä ihmisyyden tunnetta. Yliopistojen käyttämät teoreettiset lähestymistavat voivat aktivoida heimotaipumuksia. Kuitenkin aina on ihmisiä ja joitakin yhteisöjä, jotka ovat rasistisia ja homofobisia. Opiskelijoita on opetettava tunnistamaan erilainen kiihkoilu ja ennakkoluulot, jotta niitä voidaan vähentää. On hyvä lopettaa Yrjö Jylhän runoon Viha:


Sanasta katkeran, kyisen kielen


kipinä syttyy miilussa mielen


Kytien salassa polttona lihan


kipinä iskee lieskoja vihan.


Vihani paisuu, patonsa purkaa:


vaviskaa, herjaajat, sanaanne surkaa!


Suomi seuraa muuta maailmaa


Someajan Pohjois-Karjala-projekti


Kiistely ruutuajan merkityksestä muistuttaa sydänterveyteen liittyvää Pohjois-Karjala-projektia. Toisen maailmansodan jälkeen nuorehkot miehet alkoivat etenkin Suomessa yhä enemmän kuolla sydäntauteihin. 1970-luvun alkuvuosina Pohjois-Karjalan miesten elinajanodote oli alle 65 vuotta. Pidettiin normaalina, että sydänsairauksiin sairastuttiin ja kuoltiin nelikymppisinä. Vastaavasti nykyään tuntuu siltä, että masennutaan ja ahdistutaan jo teini-iässä.


Kansainvälisissä tutkimuksissa oli osoitettu, että veren korkealla kolesterolitasolla oli yhteys sepelvaltimotautiin, jonka oire oli sydänkohtaus. Vuonna 1971 käynnistettiin Pohjois-Karjala-projekti, jonka johtoon tuli nuori lääkäri Pekka Puska. Projektin perusajatuksena oli, että elintavat ovat merkittävä tekijä sydäntautien synnyssä. Jos sydänperäistä kuolleisuutta haluttiin vähentää, elintapoja piti muuttaa.


Sodan jälkeen haluttiin syödä ”vahvaa ruokaa”, joka Pohjois-Karjalassa koostui lihasta, rasvaisesta maidosta tai piimästä. Voileivän päälle vedettiin paksusti suolaista voita ja tupakkaa poltettiin joka käänteessä. Hyvinä esimerkkeinä olivat suomalaiset elokuvat ja televisiossa säästä kertova piippua polttava meteorologi. Mittauksissa veren kolesterolitasot olivat yhdeksän seutuvilla. Kaupassa eikä ruokapöydässä näkynyt vihanneksia. Kunnon mies ei syö kanin ruokaa. Sian läski, kerma ja voi, niillä mies jaksaa tehdä raskaita töitä. Edellä kuvatut eväät ovat varmin tae, että sepelvaltimot menevät tukkoon ja saa sydäninfarktin. Kun tutkimukset osoittivat, että rasvan laatu säätelee kolesterolitasoja, Pohjois-Karjala-projektilla oli vahva pohja.


Edellinen tulos ei ollut sopusoinnussa vallitsevan käsityksen kanssa. 1960-luvun johtavat asiantuntijat eivät olleet vakuuttuneita siitä, mikä merkitys sydänsairauksissa on ruokavaliolla. Lääkärikunta antoi laimeita kehotuksia välttää tupakanpolttoa sydänkohtauksen jälkeen. Tämän lisäksi ilmeni yleistä vastustusta kansanterveystyötä kohtaan. Jotkut epäilivät geenien olevan syypää, mutta kumma kyllä vastasyntyneiden kolesteroliarvot olivat samat kuin lapsilla muualla maailmassa. Arvot kohosivat, kun ravinto oli samaa kuin aikuisilla. Toiset väittivät, että syynä oli sodan aiheuttama stressi, murhe tai peräti särkynyt sydän. Selitysten ongelma oli vain se, että sotaa kokemattomilla nuorilla miehillä oli korkeat kolesteroliarvot, ja sodan aikana Pohjois-Karjalassa sydänsairauksiin liittyvä kuolleisuus oli vähäistä. Rasvaista ruokaa oli ollut niukasti ja kasvispainotteista enemmän.


Projektissa panostettiin kansanvalistukseen sen eri muodoissa. Mukana oli myös televisio. Mutta ongelman muodostivat viljelijät ja meijeriteollisuus. Viljelijöille maksettiin 1970-luvulla maidosta rasvaprosentin mukaan. Tuloksena oli voivuori, joka syötettiin kuluttajille. Margariinia vastustettiin, koska kasviöljy tuotiin ensin ulkomailta, kunnes opittiin kasvattamaan rypsiä kotimaassa. Suomalaisisäntien elinkeino oli uhattuna. Projektia vetänyt Puska kutsuttiin eduskuntaan, jossa häntä läksyttivät MTK:n edustajat. Meijeriteollisuus pyrki maan päälehdissä valittujen graafisten esitysten avulla kumoamaan eläinrasvan ja sydäntautien välisen yhteyden. Onneksi turhaan.


Edellinen tarina osoittaa, kuinka vaikeaa on muuttaa vallitsevaa käsitystä. Tutkijan tai tutkijoiden riittävä auktoriteetti hylkää silloisen käsityksen vastaiset mielipiteet. Johtavat tutkijat ja toimittajat kiistävät vallitsevan käsityksen vastaiset tutkimustulokset. Toimittajille asian voi antaa anteeksi, sillä he eivät ilmeisesti tiedä, mitä he kirjoittavat. Merkitsevää ei ole ruutuaika vaan se, miten se jakautuu eri alustojen kesken.


Älypuhelin tekee samaa aivoille kuin rasva sydämelle. Vaaditaan koko kansaa koskeva uusi Pohjois-Karjala-projekti. Tällä kertaa se koskee älypuhelinta.


Entä jos jää pois somesta? ”Someidentiteetti” puuttuu, ja tästä seuraa ahdistus ja huoli ulkopuolisuudesta (FOMO). Jos on paha olo, aina voi paeta puhelimeen. Sen viihteellisyys koukuttaa ja on lähellä, että syntyy elämysaddiktio.


Nuoren arki on väärillä raiteilla, jos yhä harvempi selviää arjesta ilman mielenterveysongelmia. Edellä kuvatut ongelmat ovat merkittäviä sekä koulun sujuvuuden että laajemmin nuorten itsensä ja heidän perheittensä kannalta.


Vuoden 2023 Kouluterveyskyselyyn vastasi lähes 103 000 perusopetuksen 4. ja 5. luokan oppilaista (83 %) ja noin 91 000 perusopetuksen 8. ja 9. luokan oppilasta (73 %). 8.- ja 9.-luokkalaisista oppilaista 22 % koki kohtalaista tai vaikeaa ahdistuneisuutta. Tytöt (34 %) kokivat ahdistuneisuutta huomattavasti yleisemmin kuin pojat (9 %). Vuonna 2021 luku oli tytöillä ja pojilla 8 %. On kouluja, joissa tytöistä lähes 54 % kokee kohtalaista tai vaikeaa ahdistuneisuutta. Onko kysymys jo epidemiasta, jonka syytä ei tiedetä, vai onko normaalista nuoruuteen kuuluvasta kipuilusta tehty psykiatrista hoitoa vaativa mielenterveyden ongelma?


Kelan tutkimuspäällikön mukaan vuonna 2021 mielenterveysperusteisten päivärahapäivien määrän kasvu jatkui pienen pysähdyksen jälleen. 16–34-vuotiailla naisilla masennuksen perusteella maksettujen päivärahapäivien määrä henkilöä kohden on vuosina 2005–2021 noin kaksinkertaistunut. Ahdistuneisuushäiriöiden perusteella maksettujen päivien määrä on lähes viisinkertaistunut. Erityisen suuri muutos alkoi vuoden 2013–2014 vaiheilla. Saman ikäisillä miehillä muutos oli vähäinen.


Suomeen levinnyt Amerikan tauti pitää pysäyttää, mutta onko se enää mahdollista? Pullon henki on päässyt vapaaksi.


Nuoret miehet ja naiset näkevät maailman eri tavalla


Elämme outoja aikoja. Nuorten naisten ja miesten välille on auennut ideologinen kuilu. Miljoonat ihmiset asuvat samoissa kaupungeissa, ovat samoilla työpaikoilla, mutta eivät näe silmästä silmään. Aikaisemmin sukupuolet jakautuivat tasaisemmin konservatiiveihin ja liberaaleihin. Nyt tuo ero on kasvanut eri puolilla maailmaa paljon suuremmaksi. Tällaisia maita ovat Etelä-Korea, Yhdysvallat. Britannia, Saksa ja Kiina. Tärkeä havainto: Jako koskee yksinomaan nuorempaa sukupolvea tai sen parissa ero on paljon selvempi kuin 30-vuotiaiden tai sitä vanhempien miesten ja naisten keskuudessa. Väitetään, että laukaisijana olisi Metoo-liike. Onko mahdollista, että tästä jakautumisesta on tullut itse itseään ruokkiva kierre, sillä mielipiteet jakautuvat myös maahanmuutossa ja etnisiä vähemmistöjä koskevissa kysymyksissä? Nuorten naisten kannat ovat paljon vapaamielisempiä kuin nuorten miesten. Tämä näkyy myös Suomessa.


Vuoden 2024 presidentinvaaleissa Haavisto voitti Stubbin yliopistokaupungeissa. Enemmistö korkeakouluopiskelijoista on naisia. Haavisto vetosi liberaaleihin naisiin ja miehiin. Sukupuolijakauma kertoo paljon. Helsingin yliopistossa vuonna 2022 ainoastaan matemaattis-luonnontieteellisessä tiedekunnassa uusista opiskelijoista 62 % oli miehiä. Kasvatustieteellisessä ja eläinlääketieteellisessä tiedekunnassa miesten osuus uusista opiskelijoista oli ainoastaan 9 %. Muut tiedekunnat ovat ääripäiden välissä: Humanistisessa uusista opiskelijoista miehiä oli 29 %, lääketieteellisessä 28 %, oikeustieteellisessä 33 %, valtiotieteellisessä 33 %, bio- ja ympäristötieteellisessä 22 %, farmasiassa 20 %, maa- ja metsätaloustieteellisessä 39 % ja teologisessa 35 %. Selvemmin ero näkyy puoluekannatuksessa. Vihervasemmiston kannattajista 70 % on naisia, perussuomalaisten kannattajista 70 % on miehiä. Kun some astui kuvaan, yhä enemmän nuorten miesten ja naisten mielipiteet eroavat toisistaan tärkeissä yhteiskunnallisissa kysymyksissä ja puhutaan toisten ohi. Käsitetään tahallaan väärin ja rationaalinen ajattelu loistaa poissaolollaan. Nopea ajattelu on valttia.


Turvalliset tilat ja heimoutuminen


Mitä ukrainalaiset sanoisivat, jos kuulisivat, että Suomessa vaaditaan turvallisia tiloja? Mitä on tapahtumassa meidän yhteiskunnassamme, jos pitää olla turvallisia tiloja, joissa saa puhua vain tietyllä tavalla, jotta kukaan ei tuntisi oloaan epämukavaksi? Tai jos ennen tekstiä on oltava sisältövaroitus ”tekstissä voi olla väkivaltaa, joka saattaa aiheuttaa ahdistusta”? Missä on avoin yhteiskunta? Eihän maailma voi koskaan olla täysin turvallinen.


Identiteettipolitiikka on poliittinen mobilisaatio, jossa ihmiset muodostavat ryhmiä, joissa yhdistävänä tekijänä on jokin muu kuin ideologia tai raha. Tähän liittyy heimoutuminen, joka on osa ihmisyyttä: urheilu, katujengit, faniklubit, erilaiset järjestöt. Kun ihmiskunnan historiassa oli keskimäärin puolensadan ihmisen metsästäjä-keräilijä-ryhmiä, nyt erilaiset yhteiskuntajärjestelmät sitovat yhteen miljoonia ihmisiä. Mutta emme ole enkeleitä, olemme heimoutuvia olentoja. Tähän tarkoitukseen on some mahtava alusta. Se on nykyajan mielipiteiden separaattori.


Separointi tarkoittaa rasvan mekaanista erottamista maidosta. Tuloksena syntyy rasvatonta maitoa ja kermaa. Separointi tehdään keskipakoisvoimaa (joka ei ole reaalinen voima, kirjoittajan huomautus) hyödyntävän separaattorin avulla. Someseparaattorissa on mielipiteitä erotteleva kone, jossa ”erottelevien torvien” lukumäärä on rajoittamaton. Mielipiteet erotellaan niiden painavuuden perusteella, mutta painavuus ei merkitse pätevyyttä vaan aggressiota, vihamielisyyttä, vastakkainasettelua. Heimo on helppo perustaa eroteltujen mielipiteiden ympärille.


Miksi ihmeessä meidän pitää jäsentää elämämme uhriposition kautta? Jotain on pielessä, kun yliopiston kirjastossa pitää olla turvallisen tilan alue! Sisältövaroituksia ja turvaohjeita pyörii erilaisissa tapahtumissa ja tilaisuuksissa, ettei vain kukaan pahoittaisi mieltään. Kaikissa Ylen tilaisuuksissa ja tiloissa Yle vaatii vierailtaan ”turvallisen tilan” sääntöjen noudattamista. Yhteiskunnassa on erilaisia sukupuoli- ja etnisiä vähemmistöjä, mutta pitääkö siitä varoittaa avoimessa yhteiskunnassa? Jos Suomessa vallitsee sananvapaus, aivopierut pitää sallia. Aina joku loukkaantuu. Jos oletetaan, että ihmisellä on vapaa tahto, loukkaantuminen on oma valinta. Jos nuori lukiolainen liittää omaan opinnäytteeseensä sisältövaroituksen, miten hän tulee pärjäämään reaalitodellisuudessa?


Sodan jälkeen 1940-luvulla syntyneen ihmisen on vaikeaa käsittää, mikä tarkoitus on turvallisen tilan määräyksillä ja sisältövaroituksilla. Tämän sukupolven lapset saivat lukea mitä halusivat, kalastella joen rannassa ja kiivetä korkeisiin puihin. Lapsilla eikä aikuisilla ollut pyöräilykypäriä, autoista puuttuivat turvavyöt eikä nopeusrajoituksia ollut. Riskejä otettiin, ja joskus ne toteutuivat. Kykeneekö Z-sukupolvi ottamaan riskejä vai jäävätkö sen edustajat yhteiskunnan ”hellään” huomaan paapottavaksi? Ei kaikki, mikä tulee Yhdysvalloista, ole tieteellisesti ensiluokkaista. Palaan myöhemmin tähän rousseaulaiseen kasvatusidealismiin.

